b'\n_START_ARTICLE_\nSlavko Pregl\n_START_SECTION_\n\xc5\xbdivljenje\n_START_PARAGRAPH_\nZ novinarskim in literarnim delom je za\xc4\x8del v gimnaziji, ko je deloval kot urednik \xc5\xa1olskega glasila Utripi. Ves \xc4\x8das urednikovanja se je ukvarjal s pisanjem. Pisal je humoristi\xc4\x8dne \xc4\x8drtice, basni, povesti, satire, ki so najprej izhajale v revijah in \xc4\x8dasopisih, za katere je dobil ve\xc4\x8d priznanj. _NEWLINE_Diplomiral je na Ekonomski fakulteti v Ljubljani leta 1972. Med letoma 1969 in 1991 je bil zaposlen v zalo\xc5\xbebi Mladinska knjiga. Od 1991 do 2002 je bil samostojni zalo\xc5\xbenik, direktor zalo\xc5\xbebe EWO. Od leta 2003 je imel status samozaposlenega v kulturi. _NEWLINE_V letih 1998 - 2002 je bil predsednik Dru\xc5\xa1tva slovenskih zalo\xc5\xbenikov, od leta 2004 do marca 2008 je bil predsednik Dru\xc5\xa1tva Bralna zna\xc4\x8dka. V letih od 2005 do 2007 je bil podpredsednik Dru\xc5\xa1tva slovenskih pisateljev, konec leta 2007 (do konca 2009) pa je postal predsednik omenjenega dru\xc5\xa1tva. Je soustanovitelj gibanja Forum 21 in njegov podpredsednik od ustanovitve leta 2004 dalje. Leta 2009 je postal direktor Javne agencije za knjigo, to funkcijo je opravljal do upokojitve leta 2012.\n_START_SECTION_\nDelo\n_START_PARAGRAPH_\nZa njegova dela je zna\xc4\x8dilen realisti\xc4\x8den na\xc4\x8din pisanja. Njegova tematika vsebuje zabavne in napete pripovedi o mladih, pri \xc4\x8demer je njegova problematika tudi soo\xc4\x8danje mladih s svetom odraslih. Za njegova mladinska dela so zna\xc4\x8dilna vedrina, rado\xc5\xbeivost in humor. Med njegovimi \xc5\xa1tevilnimi deli izstopajo predvsem pripovedi o duhovitih skupnih pustolov\xc5\xa1\xc4\x8dinah. Njegove literarne osebe pogosto temeljijo na resni\xc4\x8dnem \xc5\xbeivljenju. V njegovih mladinskih delih je ve\xc4\x8dkrat mogo\xc4\x8de zaslediti temo, kako star\xc5\xa1i oziroma starej\xc5\xa1i gledajo na mlaj\xc5\xa1o generacijo in kak\xc5\xa1en odnos imajo star\xc5\xa1i in otroci med seboj. Slavka Pregla vodi pere\xc4\x8d motiv mladostnikov in otrok s problemi v dru\xc5\xbeini in dru\xc5\xbebi.'